Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка (“Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од М. Д.од Штип, поднесена против Решението на Агенција за храна и ветеринарство, по предметот Барање за пристап до информации од јавен карактер, на 15.03.2024 година, го донесе следното

**Р Е Ш Е Н И Е**

1. Жалбата изјавена од М.Д. од Штип, поднесена против Решението на Агенција за храна и ветеринарство бр.03-546/2 од 27.02.2024 година, заведена во Агенцијата под бр.08-46 на 04.03.2024 година, по предметот Барање за пристап до информации од јавен карактер, **СЕ УВАЖУВА и предметот се враќа на повторно постапување пред првостепениот орган.**
2. **Решението на Имателот на информации бр.03-546/2 од 27.02.2024 година СЕ ПОНИШТУВА.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## М. Д. од Штип, како што е наведено во Жалбата, на 19.02.2024 година по електронски пат поднела Барање за пристап до информации од јавен карактер Агенцијата за храна и ветеринарство, со кое побарала по е-маил да и се достави од електронски запис од следната информација:

## “1. Ве молам да ми го доставите списокот на лица кои биле именувани за претседател, членови и нивни заменици на дисциплинската комисија согласно чл.76, став (2) од Законот за административни службеници заедно со нивните работни позиции.

## 2. Ве молам да ми доставите копија од записникот од одржаната седница или записниците од одржаните седници на дисциплинската комисија, со соодветно затемнети лични податоци (доколку има такви).

## 3. Ве молам да ми го доставите Решението за отфрлање на предлогот за покренување на дисциплинска постапка бр.04/1910/9 од 24.08.2023 година, со соодветено затемнети лични податоци (доколку има такви).“

Постапувајќи по ова Барање, Имателот на информации на Барателот му доставил Решение бр.03-546/2 од 27.02.2024 година со кое Барањето на Барателот делумно се одбива. Во Решението е наведено: „Од секторот за општи и административни работи доставени се обараните информации со соодветно заштитени лични податоци согласно член 6, став 4 од Законот за слободен пристап до информации од јавен карактер и истите ќе бидат доставени во прилог на ова Решение.“ Во прилог ги достави Записникот од одржана седница за расправа за поведена дисциплинска постапка бр.04-1910/1 од 22.08.2023 година; Решение за отфрлање на предлог за покренување на дисциплинска постапка бр.04-1910/9 од 24.08.2023 година; и Решение за формирање на Комисија бр.04-1910/3 од 25.07.2023 година.

Незадоволен од наведеното Решение, Барателот на информации во законски предвидениот рок поднесе Жалба, заведена во архивата на Агенцијата под бр.08-46 на 04.03.2024 година. Во Жалбата е наведено: „...Агенцијата за храна и ветеринарство достави одговор на барањето на ден 27.02.2024 година, но во одговорот, службеното лице ги затемнило имињата на претседателот, членовите и заменик-членовите на комисијата, со што практично не ја дале информацијата која беше побарана, ниту пак се изјасниле од која причина се затемнети имињата на членовите на комисијата, кога работата на овие комисии е јавна...Информација за тоа како гласала дисциплинската комисија не беа побарани.“.

Агенцијата, преку е-маил заведен под бр.08-46 од 04.03.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 08.03.2024 година до Агенцијата достави Произнесување по жалба бр.03-546/4 од 08.03.2024 година, заведено во Агенцијата под бр.08-46. Со Произнесувањето Имателот останува на наводите на оспореното Решение и се повикува на член 6 тсав 1 алинеја 2 од Законот за слободен пристап до информации од јавен карактер, согласно кое делумно го одбило пристапот до бараните информации и согласно член 9 став 1 точка 3 од Законот за заштита на личните податоци, во кое е наведено: „личните податоци се соодветни, релевантни и ограничени на она што е неопходно во однос на целите заради кои се обработуваат („минимален обем на податоци“).

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган,** поради следното:

По разгледувањето на Жалбата и расположливите списи во врска со предметот, Агенцијата утврди дека Имателот на информации не постапил целосно согласно одредбите од Законот за слободен пристап до информации од јавен карактер.

Во конкретниот случај, Имателот на информации донел решение за делумно одбивање на пристапот со образложение дека дел од бараните информации содржат лични податоци, додека не постапил и согласно член 6 став 3 од Законот за слободен пристап до информации од јавен карактер.

Според член 6 став 3 од Законот за слободен пристап до информации од јавен карактер, по исклучок од ставот 1 на овој член имателите на информации ќе одобрат пристап до информација, по **задолжително спроведениот тест на штетност** со кој ќе се утврди дека со објавувањето на таквата информација последиците врз интересот кој се заштитува се помали од јавниот интерес утврден со закон што би се постигнал со објавувањето на информацијата.

Во член 76 став 2 од Законот за административни службеници е наведено дека дисциплинската комисија е составена од претседател, шест члена и нивни заменици, што значи дека во конкретниот случај Барателот на информации не бара информација како и за кого гласале членовите на дисциплинската комисија, туку бара список на истите.

Согласно член 3 став 1 алинеја 2 од Законот за слободен пристап до информации од јавен карактер, „информација од јавен карактер“ е информација во која било форма што ја создал или со која располага имателот на информацијата согласно со неговите надлежности, а согласно член 10 став 1 алинеа 1, 6, 15, 19, 20 и 22 од истиот Закон, е должен да ја информира јавноста со објавување на податоци од негова надлежност, список на лица вработени кај имателот на информацијата со позиција, службен е-маил и службен телефон и други информации кои произлегуваат од надлежноста и работата на имателот на информацијата.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,** **Пламенка Бојчева**